khistorydata/jeongjo-sjw-relations huggingface dataset:
정조 15년
辛亥九月二十八日辰時上御瑞蔥臺試射入侍時右承旨李義弼右副承旨洪義浩記事官李海淸假注書金達淳記注官安經心金良倜壯勇營提調金履素壯勇營兵房金持默訓鍊大將趙心泰以次進伏訖上命義浩書傳敎曰記過拿入卽一軍中之刑改也記過於甲者拿入則乙者大是做錯雖因棼聒之中且値入幕次之時未及提稟而然事未前聞有關後弊大抵畫停所作門不能禁飭卽先詣郞官鄭觀輝之罪以觀輝指名記過之後拿入則以駕後隨詣之李冕膺爲之而自上未及照察自下亦不提奏今已多日該房該曹無一言警咳當該兵曹判書吳載純從重推考當該承旨洪仁浩罷職且以宣傳官言之指名來奏者卽鄭學畊而因安橚帳外傳命擧行未免相左學畊之從後覺得仍爲彌縫亦極該然令該府拿問嚴處上曰左承旨許遞與未差之代前望單子入之待下批牌招察任事出榻敎上曰司宰主簿金龍柱今日政閑司換差事出榻敎上命義浩書傳敎曰洪州難治麟蹄殘弊兩邑守令之代竝令今日政各別擇差待下批當日辭朝入格武士頒賞訖上還內諸臣以次退出
정조 15년
都承旨徐邁修坐左承旨李晩秀坐右承旨李敏采未肅拜左副承旨洪義浩坐直右副承旨申耆坐直同副承旨未差注書李海淸仕直一員未差假注書金達淳仕事變假注書李垿仕
정조 15년
洪義浩啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 15년
徐邁修啓曰左承旨尹㬦今日不爲仕進卽爲牌招何如傳曰實故勢難供劇云許遞
정조 15년
傳于申耆曰禮房承旨馳詣宗廟景慕宮奉審摘奸以來
정조 15년
傳于洪義浩曰發遣吏郞諸執事淸齋與否摘奸以來
정조 15년
金達淳汰去代以許栮爲假注書
정조 15년
許栮在外代以李允行爲假注書
정조 15년
以江原監司尹師國狀啓癘疫方痛死亡開錄事傳于申耆曰以昨日海西都事別單觀之足可反三前此以癘疫方痛死亡等人名數爻不以實狀聞申飭何如原狀之還不送亦屢矣當入不入之狀又登於奉使之臣探幕之啓朝令之下諸道擧行極爲駭然海西則道伯雖已問備他道安知不然若有當入不入身己死而白地收布者徵還者一一査櫛生前還與布特竝勿徵守令之以漏報自首者論罪勿論終不加報致有白徵之弊者自巡營各別詳査狀聞論勘以爲懲一之地近聞嶺東諸郡秋後頗熾甚云誠如傳說尤宜採察處此狀啓還下送使之嚴飭邑宰從實報來後狀聞事分付
정조 15년
申耆啓曰黃海都事柳星漢依下敎來待矣傳曰入侍
정조 15년
徐邁修啓曰吏曹郞廳來言承旨有闕政事取稟傳曰當日爲之欲觀之姑一任之幸於昨政僅通禮議而泮長猶留窠難愼太過徒傷事體若待望重山斗襯似於古之兼大司成者則求之通朝抑有之乎否儒亦今儒大司成獨不可以今之當品中差出乎向來階梯定式之命特不過稍存器使之意也成命已久還作權減之窠者銓曹事極爲駭然當該堂上竝從重推考
정조 15년
有政吏批判書金文淳參判朴祜源參議沈煥之進右副承旨申耆進啓曰大司成今當差出而擬望之人乏少監司竝擬何如傳曰雖非監司豈無可擬之人乎旣有朝下飭敎則但當以當品中擬入此啓辭勿施以李敏采金方行爲承旨金熙采爲校理李潢爲中部令金方行爲大司成
정조 15년
兵批判書吳載純參判洪檢參議李夔病參知尹長烈入直進左副承旨洪義浩進副司直徐龍輔李思祚竝單付
정조 15년
傳于徐邁修曰吏曹判書越捧一等
정조 15년
申耆以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 15년
徐邁修以吏曹言啓曰今此宗廟朔祭大祝以副司果魚用謙塡差矣旣詣齋宿之所謂有情勢旋卽退去屢度催促無意還入事體所在極爲駭然爲先令該府拿問處之其代以副司果金熙采塡差之意敢啓傳曰知道
정조 15년
申耆以奉常寺都提調提調意啓曰東籍親耕田所種稻打作則所出爲四石一斗豆打作則所出爲一石三斗太打作則所出爲一石五斗皮唐黍打作則所出爲二石十斗之意敢啓傳曰知道
정조 15년
申耆以義禁府言啓曰前司諫尹行履可知其非在外稱在外令該府拿問嚴處事傳旨啓下矣招問尹行履事知奴子則所告內尹行履去月二十八日以掃墳事下往公州而素有風眩之症尋醫問藥次轉向全州良浦地尙未上來云卽爲發遣府羅將拿來何如傳曰然則分揀
정조 15년
申耆以義禁府言啓曰訓鍊都監馬兵別將任屹畿沿充軍事承傳啓下矣任屹京畿仁川府充軍而以承傳內辭意具罪目依例發遣府書吏押送配所何如傳曰允
정조 15년
申耆以義禁府言啓曰因江原監司尹師國狀啓刑曹粘目內麟蹄前縣監申光河移本府處之事允下矣申光河時在任所云依例發遣府羅將拿來何如傳曰待待命拿囚
정조 15년
漢城府啓目南部鑄字居成烈上言內辭緣極涉猥越勿施之意竝以分付道臣何如判付啓大哉聖人之敎有以仰及骨之澤況引思陵封陵後已例定界出給之命在於追封溫陵之後則常漢之奪葬不但可駭雖以陵官言之使厥塚樹木滿塋草根纏骨者是豈奉聖敎遵朝令之意兺除良厥塚卽本陵本家外孫而六代葬地皆有冠冕者則尤異於泛泛之人雖在泛泛民塚昔我顯廟朝於寧陵火巢猶勿令平夷朝家亦仰述故事日前顯隆園禁標內人塚禁伐等事各付之塚主意謂朝家本意有司之臣亦或領會矣觀此回啓萬萬不然滿塋之樹木猶勿論旣見草根纏繞之說而亦有先朝定界之下敎則雖不敢直許禁伐宛轉論理何患無其辭而反以猥越防啓此回啓若以前例板循例踏下則愼氏成氏之墳塋任生草樹之根纏亘而莫之禁乎然則反不如使之掘移之爲無弊矣卽令道伯別定親裨詳細摘奸後狀聞事分付爲良如敎又啓目京居幼學李廷岳上言云云一番摘奸後令山在官親審尺量後明覈定界之後分付道臣何如判付啓大臣墳山事體自別兺除良大臣先山之葬用恰滿五十年則曰以三十年者已萬萬無狀渠之用山誠如渠說爲八十年則不禁於大臣用山之初今欲荷杖於半百年之後者尤爲不成說之端渠於先山眞有誠心禁護之意則何去而今始鳴冤乎論以私義則爲人子孫於祖先葬地不能禁護而保有使他人任其入葬論以公體則初若無主之山大臣之用之固當耳設有切逼之端但當以其實鳴冤而已是去乙焉敢以沒捉無形之說如是侵逼乎且聞多發無賴漢亂䂨丘木云由前由後不可但以訟理曲直言嚴飭該道各別親執詳査拔例痛治後形止狀聞事分付爲良如敎又啓目忠淸道天安居幼學李行純上言云云一邊之言難以取信分付道臣詳査決處俾無更籲之弊何如判付啓嚴飭山在官從公決給俾無更訴之弊爲良如敎
정조 15년
刑曹啓目粘連擊錚罪人鄭太乙帳籍來歷如此致有此呼冤之擧當該守令作奸色吏頭目輩所當論勘是白乎矣旣有爲先論理回啓之命上裁何如判付啓勿論如此如彼非許哥之外孫帳籍奴案可爲左契況稱子冒母姓元非可疑不當侵徵而侵徵推此可知今番査正之擧出於爲民救弊之至誠苦心則觀於此一事可以反三諸道擧行安知無因此反致繹騷乎然則朝家不免欺吾民寧不瞿然爲先以此事付之該道伯詳査狀聞爲稱諸道良中卽令廟堂板擧此意行會或有似此橫侵之類封啓前隨卽頉下若於封啓後有疎漏之弊守令重勘道伯論責竝當斷不可已此意竝以措辭嚴飭爲良如敎
정조 15년
禁府啓目參禮前察訪宋東胤原情云云問目內辭緣泛稱遲晩刑推得情何如判付啓除刑推議處爲良如敎又啓目集春營入直哨官姜碩璜原情云云傳旨內辭緣泛稱遲晩刑推得情何如判付啓令該營治罪爲良如敎又啓目忠淸右道監試初試參試官連原前察訪李斌原情云云傳旨內辭緣泛稱遲晩所當請刑是白乎矣年今七十法不當請刑上裁何如判付啓除刑推議處爲良如敎又啓目宣傳官鄭學畊原情云云傳旨內辭緣泛稱遲晩所當請刑是白乎矣宣傳官勿爲請刑載在大典通編議處何如判付啓依允
정조 15년
司直金履素疏曰伏以仙寢展謁聖慕克伸鑾蹕穩旋玉候彌康臣民歡忭曷有其極仍伏念臣猥膺專對之任銜命出疆行且不遠矣臣之父母墳山所在於江原道原州地三載曠省倍切霜露之感萬里戒行不堪松楸之戀區區情理必欲於辭陛之前乞暇往省玆陳短章仰瀆宸嚴伏乞天地父母俯賜諒察許臣往來之暇俾伸至情千萬幸甚臣無任屛營祈懇之至答曰省疏具悉卿其依所請往省
정조 15년
司直李祖源疏曰伏以仙寢展謁回鑾萬安區區下情不勝慶忭之忱仍念臣猥膺專對之命行將辭陛矣臣之父母墳山在於京畿利川地奔奏職事曠闕省掃今當赴燕之行倍切履霜之感慈將至懇仰煩崇聽伏乞特許往省俾伸私情千萬幸甚臣無任云云答曰省疏具悉卿其依所請往省
정조 15년
行大司憲趙宗鉉大司諫朴天衡執義林道浩副應敎李太亨掌令朴瑞源鄭弼祚持平韓永逵崔重圭獻納李庚運校理尹光普副校理朴奎淳正言尹在明朴崙壽修撰金熙朝申獻朝副修撰韓光植啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆依律處斷措辭見上一行刀割答曰不允五字刀割
정조 15년
持平崔重圭啓曰請爲奴罪人金壽賢河翼龍竝令王府設鞫得情夬正王法措辭見上答曰不允
정조 15년
正言朴崙壽啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上答曰不允
정조 15년
辛亥九月二十九日辰時上御誠正閣黃海都事入侍時都承旨徐邁修同副承旨申耆記事官李海淸記注官金潭金良倜黃海都事柳星漢以次進伏訖上曰都事進前可也星漢進伏上曰道內農形何如耶星漢曰畓穀則稍可謂免歉而田穀則大不如畓穀矣上曰木綿何如星漢曰道內綿農未免歉荒而長連信川載寧鳳山等四邑其中稍勝矣上曰觀於書啓道內綿荒之無前可以推知言念民事豈勝悶慮書啓中諸般弊瘼豈獨海西爲然都事所見可謂見牛未見羊以木花一事言之三南諸道莫不如此全羅慶尙兩道山郡邑則纔令參半代捧而至於忠淸道則初以爲支難矣道臣旣爲狀啓又爲陳疏故有闊狹之擧大抵朝家一視之澤宜乎無遠不屆無微不照而禁御兩營所納軍布非不關重鄕軍立番不過二朔則其間以錢代給別無不可第兵曹所納騎步兵布訓局所納砲保莫非經用緊關者也一竝純錢之請廟堂之準聽有不可知四邑外或有分數可捧之處耶星漢曰四邑則雖謂稍實而此外各邑似難以本色盡捧矣上曰又以納米事言之三南民切苦之弊莫此爲甚朝家之視八道之民豈有厚於此而薄於彼乎如三南七山之險海安興之險洋不避風浪千里船運之際其爲切矜之狀已無可言慶尙道則有漕倉而忠淸全羅道則京江船載運故舡人及民人實有難支之弊至於營納之際其高中之弊不可勝言年前不無矯革而生民莫大之弊營納爲甚予之一副苦心在於必革而乃已以海西之民視三南之民切可矜者非三南乎然今以民弊旣已登聞之後豈無闊狹之道書啓所論非不詳矣而又欲詳聞使之入侍矣命都事先退命書傳敎曰今因奴婢事有判下於刑曹啓目者而向來飭敎後諸道擧行果已就緖乎欲速則誠有不達之慮姑任之若一向任之則又豈無作舍道傍之歎乎畢擧行後形止各令道伯狀聞奴案送于廟堂看詳事申飭諸道事招致備郞傳之上曰臺啓何不至今入啓耶耆曰俄纔傳啓而姑未正書以致遲滯矣上命書傳敎曰近來臺臣僅得復舊例詣臺則爲注書者反爲迎擊之計臺臣則待漏入來而注書則必於日昃之後始乃修謄具書送於堂上如是之際承批每在侵暮臺廳之留門待罪幾乎無日不爲若使臺閣有十度數十度新啓則注書之遲滯尙可說也前啓之謄本何故故爲執置所爲極爲駭然當該注書汰去此後復有遲滯之弊臺臣隨卽論責事令兩司知悉以濫新進怠緩之習邁修曰同罪未敍人隨卽提稟事曾有定式矣前承旨李義弼旣已蒙敍除職而前承旨金履翼李勉兢俱是同罪之人敢此仰達矣上曰竝敍用可也出擧條命退諸臣以次退出
정조 15년
辛亥九月二十九日申時上御書香閣都承旨入侍時都承旨徐邁修記事官李海淸記注官金潭金良倜左議政蔡濟恭尙衣提調鄭昌順徐浩修檢校直提學朴祐源檢校直閣李晩秀直閣徐榮輔以次進伏訖濟恭曰數日日氣甚和聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰海西都事書啓中諸條所陳太涉煩屑若欲施行則便是更張之事廟堂回啓不可容易爲之其中炮保之申飭道臣許令純錢云者尤不成說此外諸條莫不此類漢文帝曰言不可用則置之臣意則此亦置之好矣上敎戶曹郞廳鄭華淳曰絳紗袍一本欲爲奉置於景慕宮齋室挾室似不無太挾之慮爾於明日躬往看審善爲變通可也濟恭曰今番御眞粧簇尺度依辛丑本爲之何如上曰依爲之濟恭曰衣香旣除小腦則麝香似好而此亦聖慮或恐有弊於度支不許貿用以不甚稀罕之他名香替用何如上曰只以芙蓉香用之可也濟恭曰先朝戊辰儀軌衣香芙蓉香皆入盛甲囊而宙合樓所奉樻中只用紙褁自今定用甲囊恐好矣上曰依爲之當自內製下矣濟恭曰樻子護匣纔已內下此則不必更請而宙合樓所奉黑長樻外褁用以單袱與先朝戊辰儀軌不同矣今番黑長樻外褁用以甲袱何如上曰依爲之當自內製下矣濟恭曰標題規式當依辛丑本奉行而書寫官臨時稟定標題草圖書書入啓下何如上曰依爲之濟恭曰今番御眞將於宙合樓同爲奉安而儀仗依筵敎雖不新備自書香閣奉詣時陪進儀仗不可不備以宙合樓儀仗臨時請出以用何如上曰依爲之濟恭曰各年儀軌中影幀奉安時皆用輦輿矣辛丑雖因下敎權除今番則事體比前尤重不可不用輦輿辛丑旣不用故宙合樓尙無備置者今番則輦輿似不可不新備故敢達矣上曰姑爲置之可也濟恭曰宙合樓雖不一新修改分閤塗紙簾靑帳廳上鋪陳不可不及此時改備敢達矣上曰何必改備仍舊可也濟恭曰聞樓上瓦子間多破缺不無渗漏之慮云此甚可悶矣上曰此則不可仍置只瓦子改鋪可也出擧條
정조 15년
都承旨徐邁修坐左承旨李晩秀坐右承旨李敏采坐直左副承旨洪義浩坐右副承旨李思祚坐同副承旨申耆坐直注書李海淸仕直一員未差假注書李允行仕事變假注書李垿仕
정조 15년
申耆啓曰來初五日朝參日次矣敢稟傳曰停
정조 15년
徐邁修啓曰右承旨李敏采同副承旨金方行今日不爲仕進卽爲牌招何如傳曰允
정조 15년
傳于李晩秀曰禮房承旨馳詣宗廟奉審摘奸以來
정조 15년
傳于洪義浩曰左副承旨入侍
정조 15년
傳于李晩秀曰抄啓文臣親試及秋等試射明日爲之
정조 15년
傳于李晩秀曰同副承旨許遞前望單子入之待下批牌招察任
정조 15년
承旨前望單子入之李思祚落點
정조 15년
以慶尙監司鄭大容狀啓各軍門各衙門所納身貢布錢布間從民願上納事傳于徐邁修曰雖爲民弊許令代捧更念京軍門之弊彼亦民哉憧憧一念不能暫弛矣觀此狀本二十八邑猶以本色折米備納其餘三十九邑砲保亦皆本色參半爲說京營三軍可謂無衣而有衣殊甚可幸則朝家之軫念該道尤爲自別今年納砲保價布切勿過加點退事令廟堂申飭兵曹及各軍門萬一藉此下敎小民則納入筩細布邑吏從以容奸致有現發於來頭按廉之行不飭之守令隨現禁錮道伯難免重勘以此嚴飭該道星火行會因此聞筵臣言近來位太綿布之該廳點退無異價布云是豈成說朝家本意每欲一竝純錢而未果之事也令廟堂拔例嚴飭該廳以此意一體知委應納諸道俾小民漢以息肩
정조 15년
以慶尙監司鄭大容狀啓鎭海縣監丁好南彦陽縣監鄭宅慶論賞一款令該曹考例稟處事傳于徐邁修曰殘邑守令能爲此大修繕大營葺如非誠心豈有是乎推此治績可知兩營守令令該曹營將中準瓜或瓜近人作闕今日內口傳下批該縣監之代以惜身名有地步人各別擇差無若昨日通望窠之屢改今番則初次直以可堪人差送事嚴飭銓曹
정조 15년
吏曹口傳政事以成道鍾爲鎭海縣監吳應常爲彦陽縣監
정조 15년
兵曹口傳政事丁好南爲晉州營將鄭宅慶爲安東營將
정조 15년
以慶尙監司鄭大容狀啓本道還穀之不敢擅便者槪擧邑報附陳淺見事傳于徐邁修曰回啓後欲考較判下令廟堂粘連稟處
정조 15년
徐邁修以壯勇營言啓曰本營哨官依備邊司郞廳例仕滿十五朔六品遷轉事曾有定式矣哨官金宗喆已滿十五朔六品遷轉之意分付銓曹何如傳曰允
정조 15년
李思祚以義禁府言啓曰保放罪人宋東胤姜碩璜還囚捧供之意敢啓傳曰知道
정조 15년
申耆以御營廳言啓曰依義禁府啓目判付本廳哨官姜碩璜嚴棍十度之意敢啓傳曰知道
정조 15년
辛亥十月初一日辰時上御重熙堂左副承旨入侍時左副承旨洪義浩記事官李海淸記注官金潭金良倜以次進伏訖上命讀公事書判付訖命退承史以次退出
정조 15년
都承旨徐邁修坐左承旨李晩秀內閣直右承旨李敏采坐左副承旨洪義浩坐直右副承旨李思祚坐直同副承旨申耆坐注書李海淸仕一員未差假注書李允行仕直事變假注書李垿仕
정조 15년
李思祚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
李晩秀啓曰大司成金方行除拜後過三日不爲出肅依定式推考警責仍卽牌招何如傳曰允
정조 15년
李敏采啓曰司諫李殷模下諭後過限不上來依定式遞差傳旨及禁推傳旨捧入之意敢啓傳曰知道
정조 15년
傳于李思祚曰御射柳葉箭一巡邊四中待令弓矢人張忠顯任慶麗崔聖起朴載遠金宗大李壽聃竝依例加資
정조 15년
李晩秀以禮曹言啓曰九月二十六日左副承旨入侍時傳曰昨日駕過處十里內如有丙辰年駕過時致祭處令禮曹問于該邑草記事傳敎矣依聖敎關問本道則卽到京畿監司粘關楊州牧使牒報內以爲溯考謄錄無一可據問諸古老亦皆不知自雨裝峴至陵所左右十里內亦爲探問則初無丙辰年致祭處又無名臣墳云矣敢啓傳曰府院君具思孟故判中樞鄭世虎墓地俱在咫尺之地云前例雖未考出輦過之後不可無致侑之擧遣官致祭日字擇吉可也
정조 15년
李晩秀禮曹言啓曰府院君具思孟故判中樞鄭世虎墓地俱在咫尺之地云前例雖未考出輦過之後不可無致侑之擧遣官致祭日字擇吉可也事批下矣致祭吉日令日官推擇則今十月初八日爲吉云以此日擧行而祭文令藝文館撰出祭物及執事官亦令本道差定進排之意竝以分付何如傳曰允
정조 15년
李思祚兵曹言啓曰依傳敎抄啓文臣金履喬金履載沈能迪今日爲始入直於訓鍊院朴宗京鄭魯榮尹寅基韓商新入直於慕華館各別肄習射藝之意敢啓傳曰知道
정조 15년
李思祚備邊司言啓曰慶尙監司鄭大容狀啓有粘連稟處之命矣取見狀本則以本道裒益之未及盡數祛弊有所論列而就其中十四邑糶糴或請作錢或請換色便民而其石數之或多或寡守令旣已磨鍊報營營門從以參量損益逐邑分秩按簿方便廟堂旣不必減削又不當增益其勢竝依狀請許施之外無他道理雖然糶糴增減事面不輕安可不隨其所錄有所論斷乎尙州則以米五千石太一萬石請趁今秋作錢以皮牟五千石請待明年麥秋作錢而道臣則謂以稍過分數米減一千石太牟準施爲請尙州旣以米還之太多民不堪苦前後呼訴不啻屢次而朝家特地軫念欲令永除其弊則本牧所請中減其千石似不必於公有補依本牧所請許施恐無不可密陽一戶所受殆過十石則租二千五百石作錢上納不必靳持至於稷還浦氓之偏苦至此則許以換牟在公爲緊用在民爲除弊又不當靳許而第狀本中曰以穀簿中稷還爲二千一百餘石原數必當止此而末乃請之以今秋當捧條及留庫條二千石待明年麥秋竝耗換牟若此則以稷爲名者之所餘只爲一百餘石未知百餘石之穀用於分還乎用於留庫乎餘者果爲百餘石則留之無益盡數換牟後穀簿中稷名雖永爲革去恐無所妨寧海木麥數不多且非土宜一千三百石待秋作錢許施無妨順興還弊日前判下旣除積年痼瘼而今又以小米太久爲病民爲陳小米四百石太三千石準許作錢實爲終始施惠之政蔚山還穀狀本中以隣邑穀簿旣皆均適如欲準數移劃不無移疾之慮米二千石略略均排於傍近各邑爲請移轉受去自是民所不願戶穀相當之處他邑輸穀其孰樂爲況雖曰傍近均排之際居在二百三百里之外者必多有之以遙度言之未見其爲可如以營下軍餉難於作錢則毋寧減其分給增其留庫恐似無弊商量以處之意分付道臣固城租限二千石作錢軍威米五百石作錢龍宮太五百石米三百石作錢知禮米二千作錢禮安小米三百石作錢太五百石準折作租奉化小米四百石作錢太一千石準折作租眞寶太八百石木麥三百石作錢聞慶小米二千石太一千石小豆二百石竝令作錢三嘉太一千石準折作租一倂依狀請許施以爲減糴便民之道恐爲得宜左兵營華山城穀耗條移用於城役事當初穀本不過自備到今滋耗反爲民弊而節度所住之營築城固圉誠爲美事略干還耗不當靳持而但狀本中只稱城堞低殘不言其全數改築與否及費了幾年可以完築耗條二百八十石幾年劃下然後可以相當等節不爲論及有若過去說話事甚草率華山城旣是不可不改築者則其容入諸節更爲往復該營從後詳細修啓後稟處恐爲得宜右兵營矗石修城時雇價糧料以軍餉耗條移充原穀虧欠之數事營閫所請俱有可據依此許施之意分付至於狀本頭辭中所請居昌還穀事本邑與咸陽爲隣還弊相與伯仲因朝家每加軫念漸有其蘇之望而今此留庫當捧條八千五百石與新還不同富此災年似難準捧限四分三姑令停退待明秋捧上實爲窮民息肩之方依所請許施之意竝爲分付何如傳曰允尙州事予意果如卿意矣觀此稟處可謂不謀而同一依該牧所請使之許施堂堂坐擁七十州之道伯區區於一千包米增減豈非使人大慙當該道臣爲先推考寧海木麥之弊一依邑牒石數作錢以除寧民之困苦蔚山事道伯狀啓太沒料量依草記施行而減分作錢問期於夬蘇後形止狀聞事分付而還穀所以爲民儲糧而反爲痼瘼有力者倖漏無勢者受食其奸竇弊源道伯至登於狀聞則此後若不一一釐正其可曰道有方伯乎先自最難給處俾無如前任他爲嶺民一分息肩之方事嚴飭行會可也
정조 15년
李思祚訓鍊都監言啓曰依傳敎抄啓文臣丁若鏞洪秀晩宋知濂崔璧今日爲始入直於北營各別肄習射藝之意敢啓傳曰知道
정조 15년
李思祚御營廳言啓依傳敎抄啓文臣徐有聞金羲淳金達淳今日爲始入直於城北屯各別肄習射藝之意敢啓傳曰知道
정조 15년
李思祚摠戎廳言啓曰依傳敎抄啓文臣李羲甲徐有榘李明淵今日爲始入直於鍊戎臺本營各別肄習射藝之意敢啓傳曰知道
정조 15년
掌令鄭弼祚啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人金壽賢河翼龍竝令王府設鞫得情夬正王法答府曰不允
정조 15년
正言尹在明啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人金壽賢河翼龍竝令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典答院曰不允
정조 15년
判敦寧李澧疏曰伏以仙寢禮展鑾蹕穩旋區區下情不勝欣忭之至仍伏念臣忝叨宿衛之列適抱狗馬之疾禮闕陪扈罪著逋慢悚蹙之忱歷日靡措際伏承德興大院君墓所行祭有命期日在邇臣謹當調理病軀祗詣將事之辰而職名所縻不敢擅離玆以冒入文字仰瀆崇嚴伏乞聖慈特賜由暇俾便往來不勝幸甚臣無任屛營祈懇之至答曰省疏具悉卿其依所請往省仍許參祭
정조 15년
大司成金方行疏曰伏以臣之忝叨是職三日于玆矣始焉驚惑繼以震懍直欲鑽地而入而不可得也噫臣之自來情踪夫豈有冒玷朝列之望而偏蒙我聖上拂拭之恩內而玉署庠銜外而郡符塞幕前後踐歷罔踰濫每一循省愧懼交竝乃者銀臺晉擢之恩遽及西關反命之路聖渥愈隆感惶冞增曾未幾何國子兼銜忽復踵至嗚呼此何爲哉夫國子之任表率多士考試程文其爲責不輕而重則雖使臣無故立朝循序而漸進自知憃愚淺陋初不可擬議於是任況今右文之化作人之盛駸駸乎古學校遺風而新制變通又在此時則自非文華鑑識足以厭服士心莫宜居之今乃以千不近萬不似之悾悾一賤品卒然拔之於人望之外苟充於掄揀之初臣心之隕越惶惑姑置勿論其將擧世駭怪而嗤笑之矣惟我殿下知人官人迥出尋常雖在微官末職必須人器之相稱資歷之已足而顧臣疎逖之賤曾無一線之效升擢之命未浹數旬之頃恩旨荐疊至於此極歷觀近日得此者何人哉在臣濫竽之譏猶屬私義其於則哲之明竊恐有傷此臣所以徊徨踧踖卒不敢爲冒膺之計者也震越之極不敢費辭飾讓略暴肝膈疾聲號籲伏乞天地父母哀之憐之亟削臣新除職名仍命選部勿復檢擬以重公器以安私分不勝幸甚臣無任泣血懇禱之至省疏具悉爾其勿辭察職
정조 15년
修撰金熙朝疏曰伏以新除校理臣熙采卽臣之從兄也臣之所帶春秋館記事官之任旣有應避之嫌且在當遞之科玆敢援例陳章伏乞聖明亟令攸司照法遞改以存公格以安私分千萬幸甚臣無任屛營祈懇之至省疏具悉疏辭下該曹稟處
정조 15년
辛亥十月初二日辰時上御親臨春塘臺抄啓文臣試射入侍時左承旨李晩秀右承旨李敏采左副承旨洪義浩右副承旨李思祚同副承旨申耆記事官李海淸假注書李允行記注官金潭金良倜提學吳載純原任直閣鄭東浚行副司直李時秀李祖承原任直閣徐龍輔以次侍立訖上曰今日試射以製述竝設則似不能專意於製述製述則在家製進再明日待開門製納可也上曰去堠不過八十步之地使之却立應試不踰百步者勿施可也上命書傳敎曰春秋朔射出於遊藝課技之意則此亦國試宜各勉旃不能者肄工能者加習期於十巡內免不而今日朔射凌晨臨試所謂諸文臣射藝數人外無非不踰百步之類此而如例試取有關事體渠輩不能恪勤肄習亦極駭然不可循例推罷而止應試文臣中嚴耆尹行直安廷善申星模趙得永五人外一倂先罷其職依能誦間入直例自今日別省記分送慕華館鍊戎臺城北屯北營訓鍊院限來月成材後自內閣啓稟今秋等試射退行於臘初亦令內閣知悉仍命退諸臣以次退出
정조 15년
都承旨徐邁修坐左承旨李晩秀坐右承旨李敏采坐左副承旨洪義浩坐右副承旨李思祚坐直同副承旨申耆坐直注書李海淸仕直一員未差假注書趙台榮未仕進事變假注書李垿仕
정조 15년
申耆啓曰卽見義禁府時囚罪人魚用謙原情公事則以下隷受杖不得淸齋爲辭者旣不成說亦極猥屑而只從囚供無難修啓揆以事體萬萬未安臣等之矇然捧入不勝惶悚而該府堂上不可無警竝從重推考何如傳曰允
정조 15년
傳于李晩秀曰河東府院君鄭世虎卽大院君舅也綾安府院君具思孟卽元廟國舅也以山地之在輦路十里內有致祭之命而今聞潘城府院君朴應順卽穆廟國舅也其山地去輦路亦爲咫尺之地云豈可一爲一否乎一體遣官致祭皆於初七日爲之遣官則以承旨爲之事分付
정조 15년
傳于李晩秀曰未肅拜玉堂許遞前望單子入之
정조 15년
玉堂前望單子入之校理金啓洛副校理吳泰賢副修撰尹致性落點
정조 15년
李允行遷轉代以趙台榮爲假注書
정조 15년
有政吏批判書金文淳進參判朴祐源內閣進參議未差同副承旨申耆進以李太亨爲司諫金爔爲軍器正承膺祚爲典籍李允行爲明陵別檢徐龍輔爲吏曹參議
정조 15년
兵批判書吳載純參判洪檢病參議李夔入直進參知尹長烈病右副承旨李思祚進副護軍鄭宅慶丁好南副司直尹㬦李勉兢金履翼竝單付
정조 15년
以忠淸監司朴宗岳狀啓本道農形分等開錄仰請諸條令廟堂稟旨分付事傳于李晩秀曰啓下回啓之際徒費各日況所請至微乎一倂依狀請施行事令廟堂分付
정조 15년
以咸鏡監司李文源狀啓北關吉州等四邑農形不如南關明川被災民人結構奠居之意申飭該倅事傳于李晩秀曰觀此狀辭北關四邑雨水過多反不如南關農形云拯濟之政旣有前下有旨令道伯着意接濟至於明川兩社漂頹爲三十餘戶致死一名云漂頹之分等顧恤死者之身布還穀蕩減亦有他邑已施之例當依此爲之而本邑之民瘡痍未蘇墊溺又如許若不另加賙給其爲蘇復有未可必兩社民人蠲其身役使不墊溺者救墊溺之戶俾明邑之民得以安意奠土事令廟堂今日內三懸鈴嚴飭行會
정조 15년
以咸鏡監司李文源狀啓永興本宮後麓修築分排列邑使之赴役事傳于李晩秀曰修築之役不容已卿之在營時期於完築而役不勞民工亦堅緻完築後狀聞事回諭
정조 15년
禁府啓目忠淸右道監試初試參試官庇仁前縣監金聖準原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 15년
申耆以守禦廳言啓曰本廳中軍南憲喆身病猝重勢難察任今姑改差何如傳曰允
정조 15년
兵曹以姜五成爲守禦中軍
정조 15년
行大司憲趙宗鉉大司諫朴天衡執義林道浩副應敎李太亨掌令朴瑞源鄭弼祚持平韓永逵崔重圭獻納李庚運校理尹光普副校理朴奎淳正言尹在明朴崙壽修撰金熙朝申獻朝副修撰韓光植啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆依律處斷措辭見上一行刀削答曰不允六字刀削
정조 15년
行大司憲趙宗鉉大司諫朴天衡執義林道浩掌令朴瑞源鄭弼祚持平韓永逵崔重圭獻納李庚運正言尹在明朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
掌令朴瑞源啓曰請爲奴罪人金壽賢河翼龍竝令王府設鞫得情快正王法措辭見上答曰不允
정조 15년
辛亥十月初三日午時上御重熙堂戶房承旨入侍時左副承旨洪義浩記事官李海淸記注官金潭金良倜以次進伏訖上命書傳敎曰今辛亥冬等別軍職試射時姜五成居首相當職陞遷命讀公事書判付訖命退承史以次退出
정조 15년
都承旨徐邁修坐左承旨李晩秀坐右承旨李敏采坐直左副承旨洪義浩坐右副承旨李思祚坐同副承旨申耆坐直注書李海淸仕一員未差假注書趙台榮仕直事變假注書李垿仕
정조 15년
藥房提調李𡊠左承旨李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
洪義浩啓曰假注書趙台榮昨日蒙點之後屢度催促而今日不爲仕進參下假官之稱以引義事未前有萬萬駭然所當重勘而本院請推之外無他可施之罰何以爲之敢稟傳曰此啓辭爲之承旨推考
정조 15년
傳于李晩秀曰近聞西平國舅墓道碑石有孝廟朝御諱先朝有建閣之擧而年久傾頹云旣有所重則不可不卽爲修繕令廟堂行會畿伯使之從速改建而畢役後形止狀聞則當遣官致祭此意亦令該道知悉
정조 15년
兵曹口傳政事僉知單李溏
정조 15년
檢校直閣李晩秀啓曰去九月朔抄啓文臣親試試券中尹寅基宋知濂非削職而祕封書以及第沈能迪金履喬金履載鄭魯榮朴宗京不書長銜韓商新不書製進金達淳祕封不書長銜試券二筆書呈親試應試何等致愼而應行格式如是違格當該諸文臣竝從重推考至於金達淳則非但封裏之違式有此券上之欠敬揆以事體尤極駭然令該府拿問處之何如傳曰允其中金達淳兩罪俱發而拿處適中其願亦爲從重推考別省記文臣中今日居魁人分揀出送可也
정조 15년
以平安監司洪良浩狀啓楚山府使曺遠振罷黜事傳于李思祚曰凡守令決杖之式除非贓汚則文蔭武堂上以上文臣侍從以上決杖之罪代用拿處之律自是法典觀此楚山府使事狀啓取見大典通編以軍餉未捧應決杖者雖侍從勿揀邊地守令亦爲決杖載錄則當初廟堂之知委卽不過大典中法文該府使或未及詳知法文之如許只知堂上與侍從守令之例有代拿之式有此稱病之擧乎病果實狀以本道楚山等五邑農形最損於他邑此時邑倅不可一刻曠官令廟堂星火關問該道草記
정조 15년
以平安監司洪良浩狀啓道內各邑農形分等所請諸條令廟堂稟旨分付事傳于李思祚曰竝依狀請施行事分付
정조 15년
傳于李敏采曰楚山倅之病勢仍任非可論曠官一刻可悶改差令該曹口傳各別擇差勿拘文武擬入待下批當日辭朝
정조 15년
以楚山府使望筒傳于李敏采曰春秋等抄啓文臣親試連三次居首陞敍尙不收用校理金啓洛此窠擬入
정조 15년
李敏采以吏曹言啓曰贈諡文敬公朴弼周延諡今月十五日定行於慶尙道善山府贈諡忠壯公李甫欽延諡今月二十四日定行於慶尙道永川地贈諡忠貞公曺尙治延諡今月二十六日定行於慶尙道永川地云矣敢啓傳曰知道
정조 15년
李敏采以義禁府言啓曰未捧供未議處時囚今日內議處照律事命下矣時囚罪人鄭學畊段記過之人換易拿入已是無前之做錯而覺得之後不卽提稟仍因爲彌縫計者事極可駭罪李聖準李斌等段試場之紛聒雖緣主帶之帶入邑吏而身爲參副試官目見耳聞不能禁戢事極可駭罪取考律文則大明律不應爲條有曰凡不應得爲之爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣鄭學畊金聖準李斌各杖八十收贖奪告身三等魚用謙段莫重享事旣差大祝之任則固當駿奔之不暇而敢以猥屑之事引義徑還究厥所犯萬萬可駭罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣魚用謙杖一百收贖告身盡行追奪宋東胤段郵傳法意本自嚴重新頒格例不啻申明則驛屬輩不考公文擅給馬匹致有此怪駭之擧者其在重馹路杜後弊之道不可以時離郵次有所容貸罪取考律文則大典通編禁制條有曰驛馬私與者杖一百流三千里推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣宋東胤杖一百收贖告身盡行追奪慶尙道永川郡流三千里定配而以議啓內辭意具罪目依例發遣府羅將押送配所何如傳曰允如有功議各減一等魚用謙則前日讓路之際設或帶隷受杖何關於渠之淸齋而莫重傳香之時屢飭稱托及其置對也敢以至瑣屑之事不成說之語肆然納招者紀綱姑捨是其在重所重之義不可奪告身而止而聞有篤老之親以畿沿徒一年定配許令收贖勘放宋東胤則不在官次容有間焉定配分揀可也
정조 15년
行大司憲趙宗鉉大司諫朴天衡執義林道浩掌令朴瑞源鄭弼祚持平韓永逵崔重圭獻納李庚運校理尹光普副校理朴奎淳正言尹在明朴崙壽修撰金熙朝申獻朝副修撰尹致性啓曰請黜置罪人鄭致達妻亟令王府夬正典刑請物故罪人德相亟施孥籍之典請逆賊尙喆依律處斷一行半刀削行大司憲趙宗鉉大司諫朴天衡執義林道浩掌令朴瑞源鄭弼祚持平韓永逵崔重圭獻納李庚運正言尹在明朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允執義林道浩啓曰請爲奴罪人金壽賢河翼龍竝令王府設鞫得情夬正王法請收還諸儒停擧之命措辭見上答曰不允正言尹在明啓曰請爲奴罪人金壽賢河翼龍竝令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典措辭見上答曰不允
정조 15년
辛亥十月初四日辰時上御重熙堂下直守令入侍時左副承旨洪義浩假注書趙台榮記注官金潭金良倜楚山府使金啓洛以次進伏訖上命啓洛進奏職姓名訖上曰本州以弊邑之外近來民事誠多可悶之端云下去後各別務爲可也上曰何日當爲離發耶啓洛曰明朝當爲登程矣命義浩宣諭訖命退諸臣以次退出
정조 15년
都承旨徐邁修尙衣副提調進左承旨李晩秀坐右承旨李敏采坐直左副承旨洪義浩坐右副承旨李思祚坐同副承旨申耆坐直注書李海淸仕直一員未差假注書趙台榮仕事變假注書李垿仕
정조 15년
李思祚啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 15년
李晩秀啓曰今初六日大院君墓行祭時何承旨進去乎敢稟傳曰左承旨進去
정조 15년
李晩秀啓曰今初六日河東府院君潘城府院君綾安府院君致祭時何承旨進去乎敢稟傳曰右副承旨進去
정조 15년
傳于洪義浩曰下直守令留待
정조 15년
傳于洪義浩曰下直守令入侍
정조 15년
以禁府時囚罪人勘律草記傳于李晩秀曰近來國綱雖曰掃地魚用謙供辭殆不近於常性近來如渠負罪之蹤漸漸跳踉若此而名以堂堂王府徒仰渠口無難捧供渠固不足說禁堂事萬萬駭然當該赴坐堂上亟施不敍之典執筆都事汰去雖以孝理之政不得不收贖莫重祀典之淸齋不參事敢以至鄙褻之事肆然納招此一款不可不更問委折魚用謙仍囚待下敎捧供事分付
정조 15년
以京畿監司徐鼎修啓本判中樞府事兪彦鎬祿俸不爲領受事傳于洪義浩曰令地方官更爲輸送
정조 15년
李思祚以備邊司言啓曰因平安前都事金方行民弊條列別單草記稟處事命下矣取見其別單則年事與民瘼條列頗詳而其中民庫到處蕩然之爲最可悶者其說誠然此不嚴加管束盡除謬習來頭西民之不可支吾不待明者而知矣聞前前道臣有所釐改前道臣又潤色之今方在京繕寫以爲下送箕營刊布列邑之計云若然則庶可有所補益卽速完了毋或遲延之意更加申飭寧邊之兵營屯倉其來已久營裨色庫之出往監封雖曰有弊本邑吏屬之必欲替當亦未知其出於爲民今不當別立新規至於半留之請亦由於不識營況裏面之致今姑置之鐵山府雹災之粒穀不留極爲驚心各項蠲減先春議賑等節有道臣在寧不盡心更加惕念之意申飭椵島獵虎之弊臣亦曾所稔知連陸之地若果設穽設柵以防虎入則誠可幸矣而其成與不成利與無利必詳問而詳採之然後可以決之分付道臣着意擧行以除民弊實合事宜宣川築筒衆民所願旣如此則不可以役民之難有所持疑亦爲分付道臣量宜擧行安州營穀之盡分民以爲苦理無足怪而節度營軍餉之出送外邑事旣重難外邑視以移疾亦多不願此等事非立談間可以處置順安債弊在所當念而結役增價亦不容易此亦分付道臣商度利害便否以處之恐爲得宜其他身彌島還穀事忠壯等衛徵貢事大同驛奴婢推刷事旣有傳敎處分不當更論各鎭還弊亦當待道臣論列狀聞可以區處以此分付何如傳曰允民庫事若不別般定式其將依舊而已未知繕寫之冊子果合用而卿亦取見乎鐵山事與楚山等三邑可謂一而二云言念民事豈可暫弛乎雖有日前下敎更令道臣目下民情及來頭蠲恤之策從所見斯速狀聞無或遲滯如是而雖一夫一婦有塡壑之弊又或散而之他如前日之爲則守令拿致王府刑推嚴勘道臣卽其地方勿限年定配斷不可已亦當分遣繡衣考其勤慢自本司各別措辭行會可也
정조 15년
李思祚以訓鍊都監言啓曰依下敎北營別入直抄啓文臣中丁若鏞先爲出直之意敢啓傳曰昨日下敎今始草記何也卿則推考可也
정조 15년
申耆以義禁府言啓曰本府廨宇諸處已多傷破而至於東南兩獄幾盡頹壓時囚所囚之西間亦皆傾圮其所修葺不容少緩故前後論移不啻屢次而戶曹或曰不欲着手或曰待秋擧行今則以寒沍不遠春以爲期一味延拖終不擧行墻垣四壞便作通衢獄宇全傾頹壓在卽若不及今修葺非但獄體之疎虞係縲實有巖墻之慮卽令戶曹斯速籌摘先其急務餘俟明春擧行何如傳曰允
정조 15년
申耆以義禁府言啓曰鄭學畊金聖準李斌等各杖八十收贖奪告身三等魚用謙杖一百收贖告身盡行追奪宋東胤杖一百收贖告身盡行追奪流三千里定配照律草記批旨內如有功議各減一等魚用謙則前日讓路之際設或帶隷受杖何關於渠之淸齋而莫重傳香之時屢飭稱托及其置對也敢以至瑣屑之事不成說之語肆然納招者紀綱姑舍是其在重所重之意不可奪告身而止而聞有篤老之親以畿沿徒一年定配許令收贖勘放宋東胤則不在官次容有間焉定配分揀可也事命下矣魚用謙杖一百徒一年定配收贖告身盡行追奪宋東胤流三千里定配分揀杖一百收贖告身盡行進奪李斌完原君八寸親云議減一等杖七十收贖奪告身二等而鄭學畊金聖準無功議云矣敢啓傳曰知道
정조 15년
行大司憲趙宗鉉大司諫朴天衡執義林道浩掌令朴瑞源鄭弼祚持平韓永逵崔重圭獻納李庚運校理尹光普副校理朴奎淳正言尹在明朴崙壽修撰金熙朝申獻朝副修撰韓光植尹致性啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆依律處斷措辭見上一行刀削答曰不允五字刀削
정조 15년
持平崔重圭啓曰請爲奴罪人金壽賢河翼龍竝令王府設鞫得情夬正王法措辭見上向來兩司聯箚蓋出於嚴隄防之義則其在同臺事體尤當齊聲之不暇而伊時諸臺屢次發通終是巧避只以見阻之疏作爲免謗之資其爲不誠莫甚於此請前大司憲申應顯前持平金憬亟施刊削之典荒年民惠災政最重而當其俵災之際該吏加報守宰守宰加報營門營門加報備局及至分給也自營門下至該吏次次除半盡歸私橐槪以論之則徒損經用民無實惠事之寒心容有極哉請自今年諸道災政別遣繡衣公平分給答曰不允申應顯金憬等事以匿書姓名之有違不易之格例不與之聯名可奬而不可罪斯速停啓末端事名以巡營寧有除半之理而雖欲別遣繡衣監俵豈可以一繡衣遍行三百六十州面面里里逐夫俵結乎敬差官猶以有弊昔有而今無況繡衣乎固知防弊之意決是難從之請不允
정조 15년
正言朴崙壽啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上臺啓停連事體自別僚臺以門將禁疏事旣發新啓而及承聖批允從之敎只在禁條之外伊後詣臺之臣固宜積誠連籲仰冀兪音而禁疏事停啓頒示朝紙者不但有違格例大駭聽聞請伊日停啓臺臣施以譴責之典月六登對法意有重民生困悴國計諮訪惟在賓筵之頻開近日以來無公事頉稟殆至月餘雖使今日已治而已安蔀屋艱難之狀固宜頻徹於廈氈之上況今秋農失望民憂正殷區劃設施不宜少緩請令廟堂無曠日次依例登對今年田農之失稔八路同然至於北道之三水甲山利城端川等四邑則始旣受傷於久雨終又被災於早霜目下民情無異慘歉云近年以來宵旰之憂每在於北民評事之監賑南粟之移哺無歲不然雖彼蠢愚之俗豈昧軫念之澤而惟彼四邑之告歉最甚於一道其在一視之道宜垂終始之惠請令廟堂別究賙恤之策申飭道臣着意奉行國法最重於懲貪故前後犯之者雖蒙疏釋之恩銓家之不敢循例照擬乃所以重其法也前郡守申曮以繡啓論列觀之其所罪犯不輕而重幸因大霈乍竄施宥曾未幾何而旬日之內隨政輒擬殆若無故者然事之駭然莫此爲甚請當該銓官從重推考向來百歲老人申義淸摠管之特除布帛之優給固知出於尊年惠養之盛德而其子秉權則地是寒微人又蠢騃特以老人之子收用有命恩典屑越而至於敎官之職自是蔭路之淸選不可人人而濫授銓曹急於奉承不少難愼遽然擬入有乖官方請敎官申秉權亟令遞改當該銓官從重推考答曰不允停啓臺臣事可停則停焉有一發不敢停之臺體乎次對事近以大臣之逐日造朝廟謨無一事半事之滯留者而言則是矣北道四邑事日前已有別諭於道伯而更令廟堂申飭該道以賙恤之策論理狀聞申曮擬望事所坐稍異於贓汚而向以魚用謙事處分未久又焉敢若是當該銓官事極爲駭然不可例推而止爲先緘辭從重推考敎官申秉權差改事及銓官推考事過矣其地處足可無礙況敎官異於寢郞曾有調用之格例又況有特敎乎爾旣曰屑越區處何難申秉權令該曹出六區處仍令口傳擧行
정조 15년
吏曹口傳政事以申秉權爲軍資主簿
정조 15년
開城留守具庠疏曰伏以宸心興感拜陵誠展回蹕萬安臣民欣忭如臣尤有所區區感祝者臣之先祖國舅臣思孟之墓以在輦過之地追下致祭之命恩結九泉榮動一門聚首攢手容有極哉臣以後孫宜參末列而職守有縻不敢徑發玆不得不略入文字仰煩崇聽伏乞暫許往來之暇俾伸情禮仍治瀆擾之罪以昭法紀千萬幸甚答曰省疏具悉卿其依所請往省仍許參祭
정조 15년
辛亥十月初五日辰時上御重熙堂右承旨與京畿監司入侍右承旨李敏采記事官李海淸記注官金潭金良倜京畿監司徐鼎修以次進伏訖上命讀公事書判付訖鼎修曰西平府院君墓碑閣方有修改之命矣鈴原府院君尹壕墓在於道內麻田地而碑文中奉書中廟御諱事體與西平府院君墓碑無異故敢此仰達上曰令地方官建閣建閣後當遣官致祭畢役後狀聞可也出擧條命退諸臣以次退出
정조 15년
辛亥十月初五日未時上御重熙堂左承旨入侍時左承旨李晩秀假注書趙台榮記注官金潭金良倜直閣徐榮輔以次進伏訖上命晩秀讀奏公事仍書判付訖榮輔曰臣於掌試歷路聞四郡守宰之言則湖西諸邑民多還少穀簿在在枵然而獨堤川一邑舊逋單代等流來積弊近年幾皆釐正而今則反以還多爲弊以其穀摠比厥民戶太不相當誠一痼瘼云目今開倉在卽捧糴伊始臣意及此時較戶量穀留爲糶糴之資其餘數則量宜集錢移劃於道內穀少邑待明秋還作本穀以爲蘇救裒益之地恐爲便好下詢廟堂從長稟處何如上曰小邑之半十萬穀包豈不爲積弊乎較量裒益固是急務而分留之一時執錢能無錢荒之慮乎今年內收捧與明年更分後收捧間令道臣酌量事勢期於便而易行至於移此貿彼之際吏緣爲奸價不盡歸則是以堤川一邑之弊遍及無弊之各邑豈成說乎亦令道伯所以貿置之方必求其穀不出倉民亦息肩之實效事令廟堂嚴飭該道擧行形止論理狀聞事一體分付可也出擧條命退諸臣以次退出
정조 15년
都承旨徐邁修坐左承旨徐龍輔坐右承旨李敏采坐直左副承旨林濟遠坐右副承旨洪義浩坐同副承旨申耆坐直注書李海淸仕直一員未差假注書趙台榮仕事變假注書李垿仕
정조 15년
徐龍輔以內閣言啓曰御直標題書寫吉日令日官推擇則今十月初七日辰時爲吉云以此日時擧行何如傳曰允
정조 15년
傳于李敏采曰明日當由逌瞻門景慕宮展拜該房知悉
정조 15년
傳于徐龍輔曰右承旨入侍
정조 15년
傳于徐龍輔曰明日卽御容圖寫後標題書寫之日也正本當用於所重處陪安而例有小本一本此則無依先朝藏小本於奉安閣之故事明日標題書寫後當藏于景慕宮之望廟樓而旣有展拜之命儀節則如承史侍衛軍兵磨鍊節次竝除之當隨便爲之令內閣禮曹知悉擧行
정조 15년
兵曹口傳政事副司果申秉權單付
정조 15년
吏曹口傳政事承旨單金載翼以申秉權爲報恩縣監
정조 15년
徐邁修啓曰新除授右副承旨金載翼卽爲牌招何如傳曰允
정조 15년
傳于徐邁修曰在外承旨許遞與未差之代前望單子入之待下批牌招察任
정조 15년
承旨前望單子入之徐龍輔林濟遠落點
정조 15년
傳于徐龍輔曰故相趙顯命遷窆發向湖西云此是先朝帶礪親功臣而又是大臣之靷行也沿路及本邑擧行使之按例爲之安葬後遣官致祭事分付
정조 15년
傳于林濟遠曰左副承旨入侍
정조 15년
吏批有政判書金文淳參判朴祐源進參議未差都承旨徐邁修進以閔鍾顯爲副提學李太亨爲應敎尹光普爲校理李祉永閔昌爀爲副校理
정조 15년
兵批判書吳載純進參判洪檢入直參議李夔參知尹長烈病以李亨元爲都摠管朴明勳柳光濂爲武兼李禹鉉爲黃海水使金光運爲大興中軍副護軍姜五成李殷模竝單付副司直李晩秀曺遠振李思祚金熙采成德雨已上竝單付副司果李晴單付
정조 15년
林濟遠以備邊司言啓曰明日御眞入瞻時應參諸臣中或有坐罷之人竝敍用令該曹付軍職使之同爲進參何如傳曰允
정조 15년
兵曹口傳政事副司果李顯單付副司直鄭存中洪仁浩沈晉賢已上竝單付
정조 15년
李敏采以備邊司言啓曰因忠淸監司奴貢變通事狀啓有卽爲草記稟處之命矣方令八域民生被聖朝若保之恩樂生安業仰父俯子而獨抱冤無告者內寺奴婢是已譬如陽春化煦萬物咸熙而陰厓絶壑猶有霜雪之未盡融化者此所以特軫宵旰之念使八路方伯盡心釐革者也今以忠淸道臣之啓觀之雖未知其畢竟釐改之果能盡善與否而其所請數條不可以有違流來之規而格以寢之也蓋朝家旣有大更張則必有大惠澤然後雖新入花名者亦當自以爲無冤何可計較其納貢多少以乖寧失之義乎從今以後無論山邑沿邑凡諸奴貢皆以二兩錢定式限十月上納今年則事勢之掣礙誠如狀中所陳姑爲退限以臘月上納之意竝爲依狀請許施何如傳曰允苟利於民何拘有例無例本道納內奴寺奴貢一竝以純錢永爲定式自本司添錄於奴婢元事目可也
정조 15년
徐龍輔以兵曹言啓曰依傳敎訓鍊院別入直抄啓文臣金履喬金履載沈能迪慕華館別入直抄啓文臣朴宗京鄭魯榮尹寅基韓商新姑爲出直再明日還爲就直依前肄藝之意敢啓傳曰知道
정조 15년
徐龍輔以訓鍊都監言啓曰依傳敎北營別入直抄啓文臣崔璧洪秀晩宋知濂今日姑爲出直再明日還爲入直之意敢啓傳曰知道
정조 15년
徐龍輔以御營廳言啓曰依傳敎城北屯別入直抄啓文臣徐有聞金羲淳金達淳今日姑爲出直再明日還爲入直肄藝之意敢啓傳曰知道
정조 15년
徐龍輔以摠戎廳言啓曰依傳敎鍊戎臺本營別入直抄啓文臣李羲甲徐有榘李明淵姑爲出直再明日還爲就直依前肄藝之意敢啓傳曰知道
정조 15년
司憲府照目前吏曹判書鄭昌順吏曹判書金文淳參判朴祐源等緘答云云緘辭從重推考罪各杖一百收贖竝只公罪是白乎矣係是一品二品上裁何如奉敎旣異於贓汚則此重臣之擬申曮不以爲大非之鄭昌順照律乙良安餘爲旀金文淳段負至重矣乘不致寇乎近來注擬多見其生疣申曮之當擬不當擬不足較挈於其間然不可以此徑遞長銓緊任依此照律施行爲是矣功議各減一等爲旀朴祐源段不過參議則以不卽發論防擬爲罪似過矣照律分揀爲良如敎
정조 15년
行大司憲趙宗鉉大司諫朴天衡執義林道浩掌令朴瑞源鄭弼祚持平韓永逵崔重圭獻納李庚運校理尹光普副校理朴奎淳正言朴崙壽修撰金熙朝副修撰韓光植尹致性啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆依律處斷措辭見上一行刀削答曰不允五字刀削
정조 15년
行大司憲趙宗鉉大司諫朴天衡執義林道浩掌令朴瑞源鄭弼祚持平韓永逵崔重圭獻納李庚運正言朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法措辭見上答曰不允
정조 15년
持平韓永逵啓曰請爲奴罪人金壽賢河翼龍竝令王府設鞫得情快正王法措辭見上國家之設置左右捕廳蓋欲覘察非常之類禁戢竊發之患也近來人心益渝治法漸懈奸細之出沒閭巷偸竊財貨者無日不聞無處不發乃至於公物之來納上司者亦多有見失之患云事之驚心莫甚於此此而不已則將不免白晝剽吏之境而莫之禁也當初設廳之意豈亶然哉此而置之平民無以安業奸徒無以畏法請當該左右捕將竝施譴責之典人心世道雖曰日渝而豈有如儒生黃鍾五之蔑倫悖理也哉娶人之女聘則是妻奔則是妾自是古今不易之常經而彼鍾五者再娶於李姓之家聘之如禮歸之如禮而忽於稍久之後謂以地閥不敵配耦爲難當初聘來之妻勒降爲妾聽聞所及莫不駭憤此而置之其爲乖風化而傷倫紀庸有極哉請儒生黃鍾五依法典繩以重律答曰不允無言無言豈有若近來之無言時節乎有國而無言何異於人而無血氣乎近日爻象不可以太寥言不得已略費辭敎導之使之則屬於禁令之啓鎭日發出無此言則不敢爲他語殆作飯之佐味醞之持鰲乃使來言之意反啓杜言之漸爾等事寧不駭然於是乎又爲此無於例之例事屬禁令邊新啓使皆還給臺廳非予輕臺閣卽臺閣之不體苦心而然爾等次知之捕將事爲先從重推考黃鍾五事係是倫常不可輕信風傳之言有所立落於其間令該曹査其虛實仍具意見論理指一回啓事分付可也
정조 15년
正言朴崙壽啓曰請爲奴罪人金壽賢河翼龍竝令王府設鞫得情快正王法措辭見上請金甲島爲奴罪人克觀古今島爲奴罪人克泰更令王府嚴鞫得情快正王法措辭見上請逆賊尙魯亟施孥戮之典措辭見上請亟寢五啓還給之命措辭見上答曰不允
정조 15년
辛亥十月初六日辰時上御重熙堂右承旨入侍時右承旨李敏采記事官李海淸記注官金潭金良倜以次進伏訖上命書傳敎曰軍資主簿望筒勿施出六以單付施行事分付上曰臺啓如已傳啓卽爲持入可也潭承命出持入上命書批答訖敏采曰臺啓何等體重而有此還給之命是豈非萬萬過中之擧乎伏願亟寢五啓還給之敎焉上曰旣有下敎則承旨但當擧行而已何敢若是煩奏仍命書傳敎曰莫體申諭之苦心敢爲此不緊奏語政院但當還傳而已還傳以後事奚可干涉乎當該承旨從重推考仍命退承史以次退出
정조 15년
辛亥十月初六日辰時上御重熙堂左副承旨入侍時左副承旨洪義浩記事官李海淸記注官金良倜承膺祚以次進伏訖上命書傳敎曰七十尙云古來稀過八十九十之百歲乎又況召見之餘乎今旣陞六宜令養以專城湖西守令陞資人令該曹承旨見窠口傳內擬其代以百歲老人前都摠管申義淸子軍資主簿申秉權亦令口傳擬入待下批除朝辭赴任又命書傳敎曰明日行禮在本閣爲大儀節抄啓文臣別省記之類今日姑爲分揀與舊選諸文臣使之參班更自再明日就直肄藝事分付又命書傳敎曰明日參班玉堂諸官不可不備員亦當有長官玉堂中在外及未肅拜不爲行公人竝許遞政官牌招開政自副提學以下以在京無故人差出待下批牌招察任命書榻敎曰奉命在外承旨許遞命退承史以次退出
정조 15년
都承旨徐邁修坐左承旨徐龍輔坐右承旨李敏采坐左副承旨林濟遠坐直右副承旨洪義浩坐同副承旨申耆坐直注書李海淸仕直一員未差假注書趙台榮仕事變假注書李垿仕
정조 15년
申耆啓曰禁衛營將官來言今日本營軍兵日次私習云矣敢啓傳曰後日次爲之
정조 15년
申耆啓曰御營廳將官來言今日本廳軍兵日次私習云矣敢啓傳曰後日次爲之
정조 15년
傳于徐龍輔曰未肅拜摠管許遞
정조 15년
傳于徐龍輔曰定式事目姑未頒布而日字善擇日官問名令本監調用
정조 15년
徐邁修以吏批言啓曰御眞圖寫時都廳閣臣直閣徐榮輔三品職陞遷事命下矣已經準職何以爲之敢稟傳曰然則堂上三品擬入可也
정조 15년
吏批有政判書金文淳進參判朴祐源內閣進參議未差同副承旨申耆進以李勉兢爲吏曹參議成德雨爲司諫李在學爲工曹參判徐榮輔爲戶曹參議承膺祚爲工曹正郞徐洛修爲禁府都事李命基爲軍資主簿權太應爲童蒙敎官兼瓮津府使單李禹鉉閣監兪得祐今加通政賞加事承傳兼春秋單承膺祚
정조 15년
兵批判書吳載純進參判洪檢入直參議李夔參知尹長烈病以曺允亨爲副摠管李漢興爲宣傳官副護軍尹範行單付副司直李在學金履禧金載翼吳泰賢朴奎淳竝單付
정조 15년
林濟遠以訓鍊都監言啓曰今十月初七日景慕宮展拜時因兵曹節目金虎門軍四十名銅龍門軍四十名除出把摠李琦鉉哨官具網率領挾輦侍衛銅龍門軍五十名哨官朴致儉率領出付排立當次營門還宮後各還直所而竝待標信擧行之意敢啓傳曰知道
정조 15년
林濟遠以御營廳言啓曰今十月初七日景慕宮展拜時依兵曹節目集春營入直軍五十名新營入直千摠鄭殷誠領赴于禁衛營都領陣入直哨官丁麟泰率該哨標下軍七名仍爲入直東營入直軍三十名除出該入直把摠李厚在率領宮大門外把守而竝待標信出用解嚴後各還本處入直之意敢啓傳曰知道
정조 15년
辛亥十月初七日辰時上御書香閣御眞標題入侍時左承旨徐龍輔右承旨李敏采左副承旨林濟遠右副承旨洪義浩同副承旨申耆記事官李海淸假注書趙台榮一提學吳載純原任直提學金憙原任直閣徐鼎修鄭東浚尹行任檢校直閣李晩秀入就位行四拜禮分東西以次進伏訖引儀唱監董諸臣尙方提調入就位行四拜禮監董閣臣蔡濟恭徐浩修朴祐源徐榮輔尙衣提調鄭昌順副提調徐邁修入就位行拜禮以次陞閣標題正時至御眞正本書寫官知事尹東暹小本書寫官戶曹參議曺允亨進前標題訖展奉于閣內監董諸臣及應參入瞻諸臣入就位行四拜禮以次進前奉審上曰大臣則入于楹內奉審其餘諸臣東西班各四員楹外奉審玉堂長官外堂下諸臣皆於庭下仰瞻而大臣仍爲進前可也左參贊金華鎭等以次進楹外仰瞻上敎坡州牧使李敏輔曰其果一半分相似否敏輔曰臣眼昏無以諦瞻矣上曰進入楹內可也敏輔入瞻訖奏曰畫日模天事係莫重而七分順成臣不勝忭幸矣領敦寧洪樂性左議政蔡濟恭進伏奏曰日氣淸朗聖體若何上曰一樣矣樂性曰日吉辰良御眞圖寫功訖禮成區區下情實不勝欣幸之至矣上曰此是大儀節而果爲順成可幸矣上曰書寫官尹東暹曾於辛丑標題御眞今於十年之後又爲標題事甚稀貴精力筆法少無差減尤極奇異矣濟恭曰此重臣今年爲八十二歲而筋力之强旺筆法之精健無異少壯誠甚稀貴且聞數年前有産育之事此誠罕聞之事矣上曰八十老人之生育誠亦稀異矣大抵此重臣之爲人極爲沈靜此爲遐壽之徵矣濟恭曰此重臣與臣久爲喉院僚習知人品無論大小事未嘗有驚動急遽之色此所以享壽也上曰予嘗謂左相筋力之强旺無人企及矣今此重臣之筋力反復勝矣濟恭曰臣之犬馬之齒比此重臣殆減十歲重臣之强旺大過於臣矣上曰左相畫像則日前已見之領敦寧畫像亦欲一見入送好矣樂性曰臣則年前入耆社時有小幀而此已經睿覽更無他本矣上曰卿之衰境儀容更摸一大幀工訖後卽爲入送好矣左相畫像則以其在屛廢之時也故滿面滯氣顯有憂愁鬱抑之色大非今日柄用後儀形故亦令更摸矣濟恭曰臣於伊時使李命基寫出而渠則實見其憂滯氣色故如是摸出臣自觀之決非太平宰相氣像此可謂良畫師矣上曰左相容貌雖令在寒微之地畢竟做得此地位且其氣力足可以力致遐壽矣樂性曰僚相之言豈容陳奏於榻前而左相凡事無非俗談所謂抑之板力致遐壽之敎亦至當矣上曰卿所云抑字卽好字也衛武公作抑戒詩而亦復遐壽矣命大臣以下先退上曰御眞奉安于宙合樓可也監董諸閣臣奉御眞安于宙合樓訖上曰小本奉于御輦進詣于景慕宮奉安于望廟樓而諸閣臣一竝陪進可也浩修等奉安御眞小本於御輦陪進以出命退諸臣以次退出
정조 15년
辛亥十月初七日辰時上詣景慕宮展拜入侍時都承旨徐邁修左承旨徐龍輔右承旨李敏采左副承旨林濟遠右副承旨洪義浩同副承旨申耆記事官李海淸假注書趙台榮記注官安經心金良倜以次隨駕上具翼善冠衮龍袍乘輿出俊門月覲門入逌瞻門日瞻門詣齋室降輿出東挾門就板位行再拜禮入廟內奉審還詣齋室出西挾門乘輿命書傳敎曰御眞圖寫監董諸臣以下依例書啓駕出日瞻門逌覲門入月覲門詣暎花堂降輿還內諸臣退出
정조 15년
辛亥十月初七日未時上御重熙堂左承旨入侍時左承旨徐龍輔記事官李海淸記注官金良倜承膺祚以次進伏訖上命書傳敎曰御眞圖寫時摠察閣臣原任提學蔡濟恭內寺馬一匹面給監董閣臣檢校直提學朴祐源尙衣院提調鄭昌順徐浩修副提調徐邁修依辛丑年例各內下豹皮一令賜給都廳閣臣直閣徐榮輔係是堂下官事當加資皆不欲張大三品職今日政陞遷郞廳戶曹正郞鄭華淳依辛丑年例外職陞敍標題書寫官等別下傳敎主管畫師司果李命基同參畫師氷庫別檢金弘道相當職除授隨從畫師嘉善許礛折衝韓宗一金得臣李宗賢前僉使申漢枰司果卞光復差備官司僕寺正鄭東觀等八人本閣差備官兼檢書官李德懋等九人及贊儀李衡弼等五人別看役藍浦縣監丁遇泰前五衛將姜世重依辛丑年例捧傳旨其餘員役工匠等亦令該曹考例施賞又命書傳敎曰御眞小本之藏于本宮望廟樓出於遵用故事兼寓瞻依之誠其在重其事示後來之道豈可與監董之勞比同都提擧左議政蔡濟恭熟馬一匹賜給提調鄭昌順半熟馬一匹賜給禮房承旨徐龍輔兒馬一匹賜給宮司令黃基厚直長徐洛修竝陞敍守僕等令該曹米布題給又命書傳敎曰知事尹東暹七十二歲時以書寫官進參今於八十二歲又爲書寫凡百不衰筆力愈健而八十老人之産育聞於大臣言豈不稀貴乎宜施優老之典令該曹衣資食物比優例倍給以示尊年之意戶曹參議曺允亨以桂坊舊僚年近七十而前此效勞於國役甚鉅尙在緋玉之列殊非念舊記勞之意今日政摠管擬入命退承史以次退出
정조 15년
都承旨徐邁修坐左承旨徐龍輔坐直右承旨李敏采坐左副承旨林濟遠坐右副承旨洪義浩坐直同副承旨申耆坐注書李海淸仕直一員未差假注書趙台榮仕事變假注書李垿仕
정조 15년
徐龍輔以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
徐邁修啓曰同義禁李亨元除拜後過三日不爲出肅依定式推考警責仍卽牌招何如傳曰允
정조 15년
徐龍輔啓曰行公臺諫之循例詣臺纔有飭敎而今日諫院無詣臺之員合辭方張之時無端闕啓事甚未安諫院行公臺諫推考警責仍卽牌招何如傳曰允
정조 15년
徐龍輔啓曰來十一日輪對日次矣敢稟傳曰爲之與前次未受點人同爲受點使之待令
정조 15년
徐龍輔啓曰來十一日朝參日次矣敢稟傳曰停
정조 15년
徐龍輔啓曰來十一日專經文臣殿講日次矣敢稟傳曰待下敎爲之
정조 15년
洪義浩啓禁衛營將官來言今日本營軍兵日次私習云矣敢啓傳曰知道
정조 15년
洪義浩啓曰御營廳將官來言今日本廳軍兵日次私習云矣敢啓傳曰知道
정조 15년
徐龍輔啓曰訓鍊大將趙心泰以本營習陣明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 15년
傳于林濟遠曰戶房承旨入侍
정조 15년
傳于徐龍輔曰官非一品無得筵中辭職而有問則對不至大不可然有關後弊亦甚屑越都承旨徐邁修從重推考今此問備之擧雖出於尊體貌而取於知申者以其淳實亦豈必拂其性乎其泮任勿擬事辭懇已特許之分付銓曹
정조 15년
以大司諫朴天衡正言尹在明牌不進罷職傳旨傳于林濟遠曰只推
정조 15년
傳于徐邁修曰是月收藏之月也而微聞有隱隱之聲聲至微有聞者不聞者而旣聞之恐懼惕若之心豈有間於隱隱與轟轟乎宜有側身修省之道令廚院今日常饍減捧仍令三司言責之官各陳昌言以副求助之至意